Un grav accident de circulație s-a produs, marți, pe DN 68A, în zona localității Margina, din județul Timiș. După cum au anunțat polițiștii, un bărbat, în vârstă de 42 de ani, a condus un autotren pe DN 68A dinspre Deva spre Făget, iar la un moment dat a pierdut controlul asupra direcției de deplasare, a intrat în coliziune cu un microbuz condus de un bărbat în vârstă de 38 de ani și apoi cu o autoutilitară condusă de un tânăr în vârstă de 25 de ani.
În urma impactului au rezultat două victime: tânărul în vârstă de 25 de ani și o tânără în vârstă de 20 de ani, pasageră în autoutilitara condusă de către tânăr. Cele două persoane rănite au fost transportate la spital în vederea acordării de îngrijiri medicale. În cauză, polițiștii au întocmit un dosar penal sub aspectul săvârșirii infracțiunii de vătămare corporală din culpă.